Rambo: esimene veri II

"**Rambo: esimene veri II**" (ka **Rambo II**; **Rambo: First Blood part II**) on 1985. aasta USA mängufilm, mille peaosas on Vietnami sõja veterani John Rambona Sylvester Stallone. See on Rambo filmisarja teine osa ja järg filmile "Esimene veri". 

"Rambo: esimene veri II" esilinastus 22. mail 1985 ning filmi levitaja oli Tri-Star Pictures. Film sai ülemaailmseks kassahitiks, mille hinnanguline piletimüügi tulu oli 150,4 miljonit dollarit Ameerika Ühendriikides, olles sissetulekult teisel kohal riigis (veel edukam oli "Tagasi tulevikku") ja kolmandaks kõrgeima sissetulekuga filmiks kogu maailmas (149,9 milj. dollarit).

Vaatamata oma edule maailma kinolevis pälvis "Rambo: esimene veri II" kriitikutelt erinevaid hinnanguid. Paljude kriitikute arvates oli sarja esimese filmi Rambo inimlikult veenev olemus muutunud teises filmis tüüpilise märulikangelase omaks. Lisaks nomineeriti film Kuldse Vaarika halvimate filmide auhinnale seitsmes kategoorias, millest ta võitis neli, sealhulgas halvima filmi auhinna. Samas oli film nomineeritud parimate heliefektide kategoorias Oscarile. 

## Filmi loomine
Filmi "Esimene veri" ("First Blood") järje väljatöötamine algas 1983. aastal, kui Carolco Pictures müüs välismaised levitamisõigused firmadele Euroopas ja Jaapanis. Algselt planeeriti filmi esilinastust 1984. aasta detsembris. Hiljem lükati see edasi 1. augustile 1985.

James Cameron palgati stsenaariumi esimese variandi kirjutamiseks, mida ta teostas samaaegselt filmide "Terminaator" ja "Tulnukad" stsenaariumitega, mille mõlema lavastajaks ta hiljem ka oli. Cameroni esimene versioon kandis pealkirja "Esimene veri II: Missioon". Cameroni sõnul oli tema stsenaariumil sama põhistruktuur kui esimesel filmil, kuid see oli vägivaldsem kui eelkäijal. Teda tsiteeriti ajakirja Monsterland 1986. aasta oktoobri numbris: "See oli üsna erinev film kui varasem "Esimene veri", välja arvatud Rambo tegelaskuju jätkamine. Esimene film toimus väikelinnas, sellel oli teistsugune sotsiaalne keskkond kui teisel filmil, mis oli väga laiaulatuslik, täis stiliseeritud seiklusi. See tuli teostuselt veidi vägivaldsem, kui ma stsenaariumi kirjutades ette kujutasin." Pärast Cameroni esialgset versiooni võttis Stallone stsenaariumi täiendamise üle.

Produtsendid tahtsid, et Rambol oleks sõjavangide päästeoperatsioonil partner ning tegid ettepaneku, et John Travolta mängiks Rambo abilist, kuid Stallone ei võtnud seda ideed arvesse.  Enne filmimise algust teostas Stallone raskeid kulturismi treeninguid, et saavutada ideaalne lihasmass.

Filmivõtteid teostati 1984. aasta juunist ja augustini Guerrero osariigis Mehhikos ning Tais. Filmimise ajal juhtus õnnetu intsident, kui eriefekte teostanud kaskadöör ühe kose veejoa tõttu libises, kaotas jalgealuse ja kukkus surnuks.

## Sisukokkuvõte
Kolm aastat pärast esimese filmi sündmusi külastab Rambot sunnitöölaagris kolonel Trautman, kes pakub talle võimalust ennetähtaegselt vabaneda, kui ta nõustuks Vietnamis otsima Ameerika sõjavange laagrist, kust ta ise 1971. aastal põgenes. Rambo saaks presidendilt armuandmise, kui missioon õnnestub. Rambo nõustub ning ennistatakse ajutiselt USA armeesse. 

Operatsiooni juhilt saab Rambo kohapeal teada, et ta tohib sõjavange ainult pildistada, mitte neid päästa ega ka vaenlase sõduritega võidelda. Rambo nõustub vastumeelselt. Talle öeldakse, et USA agent on teda Vietnami džunglis vastu võtmas. Langevarjuhüppe ajal jääb tema langevari aga lennuki külge kinni ja vabanemiseks on ta sunnitud oma varustuse ja relvastuse (peale noa ja vibu) ära heitma. Maapinnal kohtub ta agent Baoga, kohaliku naisega, kellega ta hiilib sõjavangide laagrisse ning tal õnnestub päästa sõjavang Banks. Neile tuleb järgi Trautman helikopteriga, kuid ei saa võtta Rambot peale, kuna baasist tuleb viimasel hetkel käsk evakuatsioon katkestada. Baasis saab Trautman teada, et missiooni ei lõpetatagi, sest poliitilistel põhjustel ei ole USA võimudel võimalik sõjavangide olemasolu tunnistada.

Seejärel võetakse Rambo ja Banks kinni ning vangilaagrisse saabuvad Vene sõjaväelased Rambot üle kuulama. Piinamise mõjul sunnitakse Rambo raadio teel ühendust võtma oma üksusega, mille käigus Rambo aga teatab oma kättemaksu kavatsusest reetmise eest. Seejärel õnnestub tal agent Bao abiga põgeneda, kuid selle käigus naine hukkub.

Nõukogude ja Vietnami sõjaväelased asuva Rambot džunglis jälitama, kuid Rambot võitleb nende vastu geriljataktikat kasutades edukalt. Tal õnnestub hõivata Nõukogude helikopter, millega Rambo lendab tagasi vangilaagrisse, et päästa sõjavangid. Kopteritulega hävitab ta valvurid ja koondab vangid kopterisse. Tagasilennul baasi ründab neid nõukogude ründehelikopter. Rambo imiteerib oma helikopteril kergemast tabamusest saadud riket, millega hajutab ründaja valvsuse ning seejärel hävitab vastase raketiheitjaga.

Rambo ja sõjavangid naasevad edukalt baasi. Ärritunud Rambo ründab operatsiooni juhti, kes andis käsu tema hülgamiseks. Seejärel hävitab ta kõik missiooni juhtimisruumis olevad arvutiseadmed. Ta nõuab kõigi sõjavangide päästmist. Trautman püüab veenda Rambot naasma rahuliku elu juurde kodus, kuid Rambo keeldub, öeldes, et ta tahab, et riik hoolitseks oma sõdurite eest ning lahkub baasist.  

## Osatäitjad
*Sylvester Stallone – John Rambo
*Richard Crenna – kolonel Samuel Trautman
*Charles Napier – major Roger Murdock
*Steven Berkoff – kolonelleitnant Sergei Podovski
*Julia Nickson – agent Co Phuong Bao
* Martin Kove – Michael Reed Ericson
* George Cheung – leitnant Tay
* Andy Wood – sõjavang Banks
* Steve Williams – sõjavang Lifer jt.

## Vaata ka
* John Rambo
* "Esimene veri"  
* "Rambo III" 
* "Rambo (2008. aasta film)" 
* "" 
* Esimene veri (romaan)
* Posttraumaatiline stressihäire
    
## Viited

## Välislingid
*"Rambo" ründab Eestit äkki tulevikus sakala.postimees.ee, 22. november 2005